stryknin
Stryknin, C21H22N2O2, farveløst krystallinsk stof med smp. 268-290 °C. Stryknin, der er uopløseligt i vand, er et alkaloid, som forekommer i arter af planteslægten Strychnos (se også rævekage). Det smager intenst bittert og er meget giftigt; mindste dødelige dosis er 30-40 mg. Stryknin påvirker centralnervesystemet og medfører ved mindre doser bl.a. synsforstyrrelser og kramper med rykvise bevægelser, ved større doser voldsom krampe og åndedrætslammelse.
Stryknin har været anvendt i små doser som appetitstimulerende middel og desuden som gift ved bekæmpelse af skadedyr, fx rotter og mus.